Арсҭаа: аԥсуаа раԥхьа иргыланы ҳара - ҳара ҳаибаҭаххароуп
Ҳазҭоу ашықәс азы 30 шықәса ҵит Аԥсадгьыл ахь ахынҳәаразы аҳәынҭқарратә еилакы аԥҵоижьҭеи. Арадио Sputnik аефир аҟны адырраҭара "Зхьышьҭра змырӡыз" аҿы ишәаҳар шәылшоит Аԥсныҟа ихынҳәыз ҳџьынџьуаа рҭоурыхқәа, рхәыцрақәа ртәы.
Ҭырқəтəыла Диузџье ақалақь иазааигәоу Аԥсарацхьынара ақыҭа иалҵыз, Сҭампыл инхоз Арсҭаа Намық Аԥсныҟа раԥхьаӡа акәны дааит 2007 шықәсазы. Ҩышықәса рнаҩс иаҳа лассы-ласс даҭаауа далагеит Аԥсны, нхара ҳәа диасит 2013 шықәсазы. Намық иажәақәа рыла, Сҭамԥыл еиҿкааны иҟоу аԥсуаа рхеидкыла аиҳабыра 22 шықәса далан, ҩышықәса Ҭырқәтәыла иҟоу Аԥсуаа ркультуратә хеилакқәа рфедерациа аиҳабыраҟны дыҟан.
"Зны-зынла иҟоуп ажәабжьқәа исаҳауа сгәы анкарыжьуа, ииашаны, аха агәыӷра сымоуп ақыҭаҿы иҟоу ҳаԥсуаа ргәы ҭыӷьӷьаа аиаша уарҳәоит ҳәа…Згәы ҭыӷьӷьаа иҟоу ҳауаажәлар срызхәыцны шьҭахьҟа сцандаз сымҳәаӡеит. Иҟоуп аԥсуа гәы змоу, агәаӷь злоу, уи иҿыԥшыларала дубоит. Урҭ раҳаҭыр ала сгәы шьҭысхуеит, иаҳагьы анхара зҽазыскуеит", - иҳәеит Арсҭаа.
Иара убасгьы иаартны игәаанагара иҳәеит ҳажәлар ԥхьаҟа изымго, измырҿио ҳәа ииԥхьаӡо атәы.
Аиҿцәажәара инеиҵыхны ишәаҳар шәылшоит аудиофаил аҿы.